
[bookmark: _GoBack]IZVJEŠĆE SKUPŠTINE O PROVEDENOM NADZORU NAD POSLOVANJEM TURISTIČKE ZAJEDNICE OPĆINE ŠESTANOVAC ZA 2025. GODINU
Skupština Turističke zajednice Općine Šestanovac, sukladno Zakonu o turističkim zajednicama i promicanju hrvatskog turizma te Statutu Turističke zajednice Općine Šestanovac, izvršila je nadzor nad poslovanjem Turističke zajednice za razdoblje od 1. siječnja do 31. prosinca 2025. godine.

Nadzor je proveden na temelju relevantne dokumentacije, uključujući Izvješće o izvršenju programa rada, financijsko izvješće, Izvješće o radu Turističkog vijeća te Izvješće direktora o radu za 2025. godinu, kao i uvidom u cjelokupno poslovanje Turističke zajednice.

Uvidom u Izvješće o izvršenju programa rada utvrđeno je da su aktivnosti Turističke zajednice u najvećem dijelu provedene sukladno planiranim ciljevima. Poseban naglasak stavljen je na organizaciju i razvoj turističkih događanja, promociju destinacije te unapređenje turističke ponude.

Tijekom 2025. godine organizirane su i provedene brojne manifestacije, među kojima se ističu „Šestanovačko lito“, „Okusi Šestanovca“, „S maslinom u ruci i pismom na usnama“, kao i Adventska događanja. Navedene aktivnosti značajno su pridonijele promociji destinacije i povećanju zadovoljstva posjetitelja i lokalnog stanovništva.

Prema podacima iz sustava eVisitor zabilježen je blagi porast turističkog prometa u odnosu na prethodnu godinu, što se očituje u povećanju broja dolazaka i noćenja, čime se potvrđuje pozitivan trend razvoja turizma na području Općine Šestanovac.

Na temelju financijskih pokazatelja utvrđeno je da su ukupni prihodi ostvareni u iznosu od 117.685,77 €, dok su rashodi ostvareni u iznosu od 125.149,84 €. U strukturi prihoda dominiraju prihodi iz proračuna, turističke pristojbe i članarine, dok su rashodi najvećim dijelom usmjereni na razvoj turističkih događanja, promotivne aktivnosti i funkcioniranje turističkog ureda.

Utvrđeno je odstupanje između prihoda i rashoda u iznosu od 7.464,07 €, odnosno manjak koji se pokriva iz prenesenih sredstava iz prethodnih razdoblja. Skupština utvrđuje da su sredstva korištena namjenski i u skladu s financijskim planom i njegovim izmjenama.

Iz Izvješća o radu Turističkog vijeća vidljivo je da je tijekom 2025. godine održano tri sjednice, na kojima su razmatrana i usvajana ključna pitanja vezana uz poslovanje Turističke zajednice. Turističko vijeće djelovalo je u okviru svojih zakonskih ovlasti te osiguravalo provedbu programa rada i financijskog plana.

Iz Izvješća direktora utvrđeno je da je direktor uredno provodio odluke Turističkog vijeća, organizirao rad turističkog ureda te koordinirao provedbu svih aktivnosti. Također je ostvarena kontinuirana suradnja s lokalnom samoupravom, Turističkom zajednicom Splitsko-dalmatinske županije te drugim relevantnim dionicima u turizmu.

Posebno se ističe angažman u organizaciji manifestacija, promociji destinacije te administrativnom i operativnom vođenju Turističke zajednice.

Tijekom 2025. godine održane su dvije sjednice Skupštine Turističke zajednice Općine Šestanovac. Na prvu sjednicu odazvalo se 5 članova, dok su na drugu sjednicu odazvala 4 člana, čime nije ostvaren potreban kvorum za pravovaljano donošenje odluka.

Navedena okolnost predstavlja otežavajući faktor u radu Skupštine te ukazuje na potrebu većeg angažmana članova, kako bi se osiguralo zakonito i učinkovito funkcioniranje tijela Turističke zajednice.

Unatoč navedenim poteškoćama u radu Skupštine, redovno poslovanje Turističke zajednice odvijalo se kontinuirano putem Turističkog vijeća i turističkog ureda.

Zaključno, Skupština utvrđuje da je Turistička zajednica Općine Šestanovac u 2025. godini poslovala u skladu s važećim zakonskim propisima, Programom rada i financijskim planom, uz transparentno i namjensko korištenje sredstava.

Skupština prihvaća Izvješće o provedenom nadzoru nad poslovanjem Turističke zajednice Općine Šestanovac za 2025. godinu.

